Egpaar dreig hul seun: 'n Kleinkind of R10 miljoen | Maroela Media
'n Egpaar van Indië wil hul seun dagvaar en eis dat hy en sy vrou óf binne 'n jaar 'n kleinkind vir hulle voortbring óf meer as R10 miljoen vir hulle gee.
Sanjeev en Sadhana Prasad sê hulle het hul spaargeld uitgeput om hul vlieënier-seun groot te maak en op te voed en vir 'n luukse troue te betaal. Nou wil hulle vergoed word.
"My seun is al ses jaar lank getroud, en steeds beplan hulle nie om swanger te word nie. As ons 'n kleinkind het, sal dit minstens ons pyn draaglik maak," het die egpaar verlede week in hofdokumente in Haridwar aangevoer.
Hulle eis vergoeding van 50 miljoen Indiese roepees (meer as R10 miljoen), insluitend die koste van 'n onthaal vir die troue in 'n vyfsterhotel, 'n luukse motor ter waarde van ongeveer R1,2 miljoen en die koste van hul seun se wittebrood oorsee, het die Times of India Donderdag berig.
Die ouers het ook $65 000 (net meer as R1 miljoen) betaal om hul seun in die Verenigde State van Amerika op te lei as 'n vlieënier, net sodat hy werkloos teruggekeer het na Indië.
"Ons moes ook 'n lening uitneem om ons huis te bou en nou het ons finansiële probleme. Ons ly ook sielkundig, omdat ons alleen bly," het die egpaar bygevoeg.
Die egpaar se prokureur Arvind Kumar sê die saak sal op 17 Mei in die hof in die noorde van Indië voorkom.
Indië het sterk beginsels oor saamgestelde families waar baie generasies, insluitend grootouers, neefs, tannies en ooms in dieselfde huis bly. Die neiging het egter die afgelope paar jaar verander en jong paartjies kies om nie by hul ouers, of broers en susters te woon nie, en, soos in hierdie geval, kies vroue om eerder te werk as om op kinders te fokus en by die huis te bly.
Ag asseblief. Julle seun het nie gevra om hier te wees nie. Julle wou hom gehad het. Ek raak so negatiewf wanneer ek sien ouers blameer kinders vir die ouers se pyn en lyding. My ouers doen dit ook. Ek het nie gevra om hier te wees nie, Los my laat ek my lewe lei.
Hoe belaglik! Bwahahahahaha!
Nou het ek alles gehoor. :) :)
Sjoe, wens die meerderheid in ons land wil ook die beginsels van GEEN KINDERS implimenteer. Hier by ons gebeur net die teenoorgestelde, TE VEEL kinders